b'\n_START_ARTICLE_\nThomas Morgenstern\n_START_SECTION_\nCarier\xc4\x83\n_START_PARAGRAPH_\nA intrat \xc3\xaen elita mondial\xc4\x83 \xc3\xaen sezonul 2002/2003, cu prilejul Turneului celor Patru Trambuline. Turneul l-a \xc3\xaencheiat pe pozi\xc8\x9bia a \xc8\x99asea, clas\xc3\xa2ndu-se pe locul 9 la Oberstdorf, 25 la Garmisch-Partenkirchen, 9 la Innsbruck \xc8\x99i 6 la Bischofshofen. La cinci zile de la sf\xc3\xa2r\xc8\x99itul turneului, a reu\xc8\x99it s\xc4\x83 c\xc3\xa2\xc8\x99tige la Liberec pentru prima oar\xc4\x83 o etap\xc4\x83 de Cup\xc4\x83 Mondial\xc4\x83. Morgenstern a devenit \xc3\xaen februarie 2003, campion mondial de juniori, at\xc3\xa2t \xc3\xaen competi\xc8\x9bia individual\xc4\x83, c\xc3\xa2t \xc8\x99i \xc3\xaen cea pe echipe._NEWLINE_Aceste succese le-a confirmat \xc8\x99i \xc3\xaen sezonul 2003/2004. \xc3\x8en prima etap\xc4\x83 a Turneului celor Patru Trambuline a terminat pe locul doi, dup\xc4\x83 cel care va c\xc3\xa2\xc8\x99tiga \xc3\xaen final turneul, Sigurd Pettersen. Cu alte trei clas\xc4\x83ri \xc3\xaen primi zece, \xc3\xaen etapele de la Garmisch-Partenkirchen, Innsbruck \xc8\x99i Bischofshofen, Morgenstern s-a clasat pe pozi\xc8\x9bia a patra la finalul turneului. \xc3\x8en februarie, la Campionatul Mondial de juniori de la Stryn, a c\xc3\xa2\xc8\x99tigat medalia de argint. Cupa Mondial\xc4\x83 a \xc3\xaencheiat-o pe locul 6._NEWLINE_\xc3\x8en sezonul 2004/2005 s-a clasat pe pozi\xc8\x9bia a treia \xc3\xaen Turneul celor Patru Trambuline. La Campionatul Mondial de schi nordic, a c\xc3\xa2\xc8\x99tigat medalia de aur cu echipa, at\xc3\xa2t pe trambulina mare, c\xc3\xa2t \xc8\x99i pe cea normal\xc4\x83, iar Cupa Mondial\xc4\x83 a \xc3\xaencheiat-o pe locul 7._NEWLINE_La Jocurile Olimpice de iarn\xc4\x83 din 2006 de la Torino, a devenit campion olimpic cu doar 0,1 puncte \xc3\xaen fa\xc8\x9ba compatriotului s\xc4\x83u Andreas Kofler. Am\xc3\xa2ndoi au surclasat concuren\xc8\x9ba cu lungimile s\xc4\x83riturilor lor, 140 m Morgenstern, respectiv 139 m Kofler, \xc3\xaen man\xc8\x99a a doua. C\xc3\xa2\xc8\x99tig\xc4\x83torul medaliei de bronz Lars Byst\xc3\xb8l, a \xc3\xaencheiat competi\xc8\x9bia la 26,2 puncte \xc3\xaen spatele lui Morgenstern. \xc3\x8en competi\xc8\x9bia pe echipe, Morgenstern a c\xc3\xa2\xc8\x99tigat al\xc4\x83turi de colegii s\xc4\x83i Andreas Widh\xc3\xb6lzl, Martin Koch \xc8\x99i Andreas Kofler medalia de aur pe trambulina mare._NEWLINE_Thomas Morgenstern a c\xc3\xa2\xc8\x99tigat pe 12 martie 2006, cu locurile cinci, doi, unu \xc8\x99i trei, turneul nordic, cu 14,5 puncte \xc3\xaen fa\xc8\x9ba elve\xc8\x9bianului Andreas K\xc3\xbcttel._NEWLINE_La Campionatul Mondial de schi nordic din 2007 de la Sapporo, a c\xc3\xa2\xc8\x99tigat medalia de bronz \xc3\xaen competi\xc8\x9bia individual\xc4\x83, pe trambulina normal\xc4\x83, \xc8\x99i al\xc4\x83turi de Wolfgang Loitzl, Gregor Schlierenzauer \xc8\x99i Andreas Kofler medalia de aur \xc3\xaen concursul pe echipe, pe trambulina mare._NEWLINE_La \xc3\xaenceputul sezonului 2007-2008 al Cupei Mondiale a c\xc3\xa2\xc8\x99tigat primele \xc8\x99ase concursuri programate, un record al competi\xc8\x9biei. \xc3\x8en 2011 a c\xc3\xa2\xc8\x99tigat \xc3\xaen premier\xc4\x83 Turneul celor Patru Trambuline, impun\xc3\xa2ndu-se \xc3\xaen dou\xc4\x83 dintre cele patru etape, la Oberstdorf \xc8\x99i Innsbruck._NEWLINE_Morgenstern a \xc3\xaenceput \xc3\xaen 2007 preg\xc4\x83tirea pentru a deveni ofi\xc8\x9ber \xc3\xaen cadrul poli\xc8\x9biei federale austriece.'